เตือนเจ็บได้อีก‘ฟิวเจอร์ส’
หุ้นร่วงเรียกมาร์จินทันทีเปิดตลาดเคจีไอชิงจังหวะขาลงออกPutDW
4 ต.ค. 2554

หุ้นร่วงเรียกมาร์จินทันทีเปิดตลาดเคจีไอชิงจังหวะขาลงออกPutDW
นักลงทุนถูกสั่งใส่เงินเพิ่มทันที เปิดตลาดหุ้นร่วงแรงแตะระดับเรียกมาร์จินฟิวเจอร์ส ยันยังไม่ถึงขั้นฟอร์ซเซล ราคาลงได้อีก 
กรณีดัชนีหุ้นเปิดตลาดปรับตัวลดลงแรง ได้ส่งผลให้ราคาของดัชนี SET 50 Index Futures เปิดตลาดราคาลดลงเกินกว่า 16 จุด หรือระดับที่จะต้องเรียกให้ผู้ลงทุนผิดทาง หรือเปิดสถานะซื้อล่วงหน้า (ลอง) จะต้องวางเงินหลักประกัน (คอล) เพิ่ม แต่ไม่ถึงระดับที่จะต้องบังคับขาย (ฟอร์ซเซล) หรือดัชนีจะต้องปรับตัวลดลงเกินกว่า 38 จุด 
ผู้บริหารโบรกเกอร์ กล่าวว่า ขณะนี้ระดับการเคลื่อนไหวของดัชนีราคาหุ้นมีความผันผวนสูง ลงทุนยาก แนะนำให้ผู้ลงทุนลดสถานะการลงทุนในฟิวเจอร์ส หรือให้เล่นเป็นรายวันตามทิศทางตลาด เนื่องจากโอกาสในการลงทุนผิดทางมีสูงมาก 
ขณะที่ส่วนต่างของราคามีสูง หากลงทุนผิดทางจะทำให้เกิดผลขาดทุนสูงได้ และอาจทำให้ผู้ลงทุนถูกเรียกให้วางเงินประกันเพิ่มขึ้น
สำหรับผู้ที่ถือครองหุ้นบลูชิพในมือ ไม่สามารถตัดใจขายได้หรือขายไม่ทัน แนะนำให้เข้ามาเปิดสถานะขายล่วงหน้า (ชอร์ต) ในดัชนี SET 50 Index Futures แต่กรณีถือครองหุ้นขนาดกลางและเล็กไม่ได้อยู่ใน SET 50 แนะนำให้ใช้ฟิวเจอร์สอ้างอิงหุ้นรายตัว 
ทั้งนี้ จากข้อมูลของตลาดอนุพันธ์พบว่าในเดือน ส.ค. ปริมาณการซื้อขายสัญญาเฉลี่ยต่อวัน ที่ 74,816 สัญญา พุ่งขึ้น 70% จากเดือนก่อนหน้า ในจำนวนนี้เป็นฟิวเจอร์สอ้างอิงทองคำ สัดส่วนถึง 60% หรือมีการซื้อขายรายวันในเดือน ส.ค. เท่ากับ 45,030 สัญญาต่อวัน และเป็น SET 50 Index Futures จำนวน 21,536 สัญญาต่อวัน
น.ส.นฤมล อาจอำนวยวิภาส กรรมการผู้จัดการฝ่ายธุรกิจตราสารอนุพันธ์ บริษัทหลักทรัพย์เคจีไอ (ประเทศไทย) หรือ KGI กล่าวว่า ภายหลังดัชนีหุ้นปรับตัวลดลงหลุดดัชนีสำคัญระดับ 1,000 จุด ส่งผลต่อความกังวลของนักลงทุนเป็นอย่างมาก 
ประกอบกับความกังวลต่อเศรษฐกิจโลกถดถอยยังคงกดดันตลาดหุ้นอย่างหนัก และสถานการณ์ยิ่งแย่ลงไปอีก เมื่อสถาบันจัดอันดับความน่าเชื่อถือทรงอิทธิพลของโลก มูดี้ส์ ได้ลดอันดับความน่าเชื่อถือของธนาคารในสหรัฐ
ทางเคจีไอได้เพิ่มทางเลือกและโอกาสทำกำไรในช่วงหุ้นขาลง เตรียมออกใบสำคัญแสดงสิทธิอนุพันธ์ (DW) ประเภทสิทธิในการขาย (Put DW) จำนวน 7 รุ่น ได้แก่ ADVA13PA BANP13PA DTAC13PA KBAN13PA PTT13PA SCB13PA SCC13PA เริ่มซื้อขายวันแรก ในวันที่ 4 ต.ค. 2554 
ในทางทฤษฎี ราคาของ Put DW มักเคลื่อนไหวในทิศทางตรงกันข้ามกับราคาของหุ้นอ้างอิง จึงทำให้ Put DW ได้รับความสนใจลงทุนในช่วงทิศทางตลาดขาลงเป็นอย่างมาก นอกเหนือจากการขายชอร์ตหุ้น และการชอร์ตฟิวเจอร์ส 
ประโยชน์ของ Put DW เทียบกับการขายชอร์ตหุ้น คือการซื้อ Put DW ใช้เงินลงทุนน้อยกว่า เพราะไม่มีทางขาดทุนมากกว่าจำนวนเงินที่ซื้อ Put DW แต่การขายชอร์ตอาจถูกเรียกให้วางหลักประกันเพิ่มขึ้นถ้าหุ้นปรับตัวขึ้น 
นอกจากนี้ หากนำ Put DW เปรียบเทียบกับการชอร์ตฟิวเจอร์ส พบว่าจะมีความเสี่ยงน้อยกว่า เพราะการชอร์ตฟิวเจอร์สมีโอกาสขาดทุนมากกว่าเงินลงทุนในตอนต้น ดังนั้น Put DW จึงเหมาะกับทิศทางตลาดขาลงและในภาวะตลาดผันผวนอีกด้วย